রাফায়েল ভারান

রাফায়েল জাভিয়ের ভারান (, ; জন্ম: ২৫ এপ্রিল ১৯৯৩; রাফায়েল ভারান নামে সুপরিচিত) হলেন একজন ফরাসি পেশাদার ফুটবল খেলোয়াড়। তিনি বর্তমানে ইংল্যান্ডের পেশাদার ফুটবল লিগের শীর্ষ স্তর প্রিমিয়ার লিগের ক্লাব ম্যানচেস্টার ইউনাইটেড এবং ফ্রান্স জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত কেন্দ্রীয় রক্ষণভাগের খেলোয়াড় হিসেবে খেলেন।
২০০০–০১ মৌসুমে, ফরাসি ফুটবল ক্লাব এলেমের যুব পর্যায়ের হয়ে খেলার মাধ্যমে ভারান ফুটবল জগতে প্রবেশ করেছেন এবং পরবর্তীকালে লঁসের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১০–১১ মৌসুমে, ফরাসি ক্লাব লঁসের মূল দলের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন; লঁসের হয়ে মাত্র এক মৌসুমে ২৩ ম্যাচে ২টি গোল করার পর ২০১১–১২ মৌসুমে তিনি প্রায় ১১ মিলিয়ন ইউরোর বিনিময়ে স্পেনীয় ক্লাব রিয়াল মাদ্রিদে যোগদান করেছেন। রিয়াল মাদ্রিদের হয়ে তিনি সর্বমোট ৩টি লা লিগা শিরোপা জয়লাভ করেছেন। তিনি রিয়াল মাদ্রিদের হয়ে মাত্র ২৪ বছর বয়সে ৩টি উয়েফা চ্যাম্পিয়নস লিগ শিরোপা জয়লাভ করেছেন, যা তিনি উয়েফা চ্যাম্পিয়নস লিগের সর্বকনিষ্ঠ খেলোয়াড় হিসেবে রেকর্ড গড়েছিলেন; তার পূর্বে এমন কীর্তি ইতালীয় সাবেক রক্ষণভাগের খেলোয়াড় পাওলো মালদিনি করেছিলেন, যিনি ২৬ বছর বয়সে ৩টি শিরোপা জয়লাভ করতে সক্ষম হয়েছিলেন। ২০২১–২২ মৌসুমে, তিনি প্রায় ৪০ মিলিয়ন ইউরোর বিনিময়ে রিয়াল মাদ্রিদ হতে ইংরেজ ক্লাব ম্যানচেস্টার ইউনাইটেডে যোগদান করেছেন।
২০১০ সালে, ভারান ফ্রান্স অনূর্ধ্ব-১৮ দলের হয়ে ফ্রান্সের বয়সভিত্তিক পর্যায়ে অভিষেক করেছিলেন। প্রায় ৩ বছর যাবত ফ্রান্সের বয়সভিত্তিক দলের হয়ে খেলার পর, তিনি ২০১৩ সালে ফ্রান্সের হয়ে আন্তর্জাতিক পর্যায়ে অভিষেক করেছেন; ফ্রান্সের জার্সি গায়ে তিনি এপর্যন্ত ৭৯ ম্যাচে ৫টি গোল করেছেন। তিনি ফ্রান্সের হয়ে এপর্যন্ত ২টি ফিফা বিশ্বকাপ (২০১৪ এবং ২০১৮) এবং উয়েফা ইউরো ২০২০-এ অংশগ্রহণ করেছেন, যার মধ্যে ২০১৮ সালে দিদিয়ে দেশঁয়ের অধীনে ফিফা বিশ্বকাপের শিরোপা জয়লাভ করেছেন।
ব্যক্তিগতভাবে, ভারান বেশ কিছু পুরস্কার জয়লাভ করেছেন, যার মধ্যে ২০১৮ সালে উয়েফার বর্ষসেরা দলে এবং ফিফা ফিফপ্রো বিশ্ব একাদশে অন্তর্ভুক্তি অন্যতম। দলগতভাবে, ভারান এপর্যন্ত ১৯টি শিরোপা জয়লাভ করেছেন, যার মধ্যে ১৮টি রিয়াল মাদ্রিদের হয়ে এবং ১টি ফ্রান্সের হয়ে জয়লাভ করেছেন।
রাফায়েল জাভিয়ের ভারান ১৯৯৩ সালের ২৫শে এপ্রিল তারিখে ফ্রান্সের লিলে জন্মগ্রহণ করেছেন এবং সেখানেই তার শৈশব অতিবাহিত করেছেন।
ভারান ফ্রান্স অনূর্ধ্ব-১৮, ফ্রান্স অনূর্ধ্ব-২০ এবং ফ্রান্স অনূর্ধ্ব-২১ দলের হয়ে খেলার মাধ্যমে ফ্রান্সের প্রতিনিধিত্ব করেছেন। ফ্রান্সের বয়সভিত্তিক দলের হয়ে তিনি ১৮ ম্যাচে অংশগ্রহণ করে ৩টি গোল করেছেন।
২০১৩ সালের ২২শে মার্চ তারিখে, মাত্র ১৯ বছর ১০ মাস ২৫ দিন বয়সে, ডান পায়ে ফুটবল খেলায় পারদর্শী ভারান টেমপ্লেটবিদেশের বিরুদ্ধে অনুষ্ঠিত ২০১৪ ফিফা বিশ্বকাপ বাছাইপর্বের ম্যাচে অংশগ্রহণ করার মাধ্যমে আন্তর্জাতিক ফুটবলে ফ্রান্সের হয়ে অভিষেক করেছেন। তিনি উক্ত ম্যাচের মূল একাদশে অন্তর্ভুক্ত ছিলেন; ম্যাচে তিনি ৫ নম্বর জার্সি পরিধান করে কেন্দ্রীয় রক্ষণভাগের খেলোয়াড় হিসেবে খেলেছিলেন। ম্যাচটি ফ্রান্স ৩–১ গোলের ব্যবধানে জয়লাভ করেছিল। ফ্রান্সের হয়ে অভিষেকের বছরে ভারান সর্বমোট ৪ ম্যাচে অংশগ্রহণ করেছেন। জাতীয় দলের হয়ে অভিষেকের ১ বছর ৭ মাস ২৭ দিন পর, ফ্রান্সের জার্সি গায়ে প্রথম গোলটি করেছেন; ২০১৪ সালের ১৮ই নভেম্বর তারিখে, সুইডেনের বিরুদ্ধে ম্যাচে অঁতোয়ান গ্রিয়েজমানের কর্নার হতে হেড করার মাধ্যমে ম্যাচের একমাত্র করার মাধ্যমে তিনি আন্তর্জাতিক ফুটবলে তার প্রথম গোলটি করেছেন, একই ম্যাচে তিনি ফ্রান্সের হয়ে প্রথমবারের মতো অধিনায়কের দায়িত্ব পালন করেছেন। ম্যাচটি ফ্রান্স ১–০ গোলের ব্যবধানে জয়লাভ করেছিল।
ভারান ব্রাজিলে অনুষ্ঠিত ২০১৪ ফিফা বিশ্বকাপের জন্য দিদিয়ে দেশঁয়ের অধীনে ঘোষিত ফ্রান্স দলে স্থান পাওয়ার মাধ্যমে প্রথমবারের মতো ফিফা বিশ্বকাপে অংশগ্রহণ করার সুযোগ পেয়েছিলেন। ১৫ই জুন তারিখে, তিনি হন্ডুরাসের বিরুদ্ধে গ্রুপ পর্বে নিজেদের প্রথম ম্যাচে অংশগ্রহণ করার মাধ্যমে ফিফা বিশ্বকাপে অভিষেক করেছেন। এই আসরে ফ্রান্স কোয়ার্টার-ফাইনালে জার্মানির কাছে ১–০ গোলের ব্যবধানে পরাজিত হয়ে আসর হতে বিদায় নিয়েছিল, যেখানে তিনি ৫ ম্যাচে অংশগ্রহণ করেছেন। অতঃপর ২০১৮ ফিফা বিশ্বকাপের জন্য প্রকাশিত ফ্রান্সের ২৩ সদস্যের চূড়ান্ত দলে ভারান অন্তর্ভুক্ত হয়েছিলেন। ২৬শে জুন তারিখে, ডেনমার্কের বিরুদ্ধে গ্রুপ পর্বে নিজেদের শেষ ম্যাচে অংশগ্রহণ করার মাধ্যমে ফিফা বিশ্বকাপে ফ্রান্সের হয়ে প্রথমবারের মতো অধিনায়কের দায়িত্ব পালন করেছেন। ১০ দিন পর, উরুগুয়ের বিরুদ্ধে কোয়ার্টার-ফাইনালের ৪০তম মিনিটে অঁতোয়ান গ্রিয়েজমানের ফ্রি-কিক হতে হেড করার মাধ্যমে তিনি ফিফা বিশ্বকাপে তার প্রথম গোলটি করেছেন। পূর্ববর্তী আসরের ব্যর্থতা কাটিয়ে এই আসরের ফাইনালে ফ্রান্স ক্রোয়েশিয়াকে পেনাল্টি শুট-আউটে ৪–২ গোলের ব্যবধানে পরাজিত করে ফিফা বিশ্বকাপের ইতিহাসে দ্বিতীয়বারের মতো শিরোপা ঘরে তুলতে সক্ষম হয়েছিল। উক্ত আসরে তিনি ৭ ম্যাচে ১ টি গোল করেছিলেন।
২০১৮ সালের ৬ই সেপ্টেম্বর তারিখে জার্মানির মিউনিখের আলিয়ানৎস আরেনায় অনুষ্ঠিত জার্মানির বিরুদ্ধে ম্যাচে অংশগ্রহণ করার মাধ্যমে তিনি ফ্রান্সের জার্সি গায়ে তার ৫০তম ম্যাচ খেলেছেন, ম্যাচটি ০–০ গোলে ড্র হয়েছিল, যেখানে তিনি পূর্ণ ৯০ মিনিট খেলার পাশাপাশি ফ্রান্সের অধিনায়কের দায়িত্ব পালন করেছেন।